1859 йылғы исемлек буйынса Ләмәҙ-Тамаҡ ауылында ике Хисмәтулла бар. Был йылды икеһенә лә 53 йәш, йәки тыуған йылдары — 1806. Беренсе Хисмәтулла Шәфиулла (Шәфиғулла, Сәфиулла булыуы ихтимал) улы, Аҡай Садыровтың ейәне. Икенсе Хисмәтулла Ишикәй (Ишекәй, Исәкәй булыуы ихтимал) улы, Әликәй ейәне. Ҡартатайымдың һәм оло быуын кешеләре һөйләүҙәре буйынса беҙҙең нәҫел Аҡай Садыровтан килә. Үрҙә әйтелгән исемлектәр буйынса ҡараһаң — Әликәйҙән килә. Исемлектәрҙәге ике Хисмәтулла бер үк кеше булыуы мөмкин, тигән фекер ҙә тыуа. Ишәкәй менән Шәфиулла, Әликәй менән Аҡай исемдәре бик яҡын булыуын һәм башҡорттарҙың бер нисә ҡатын мәнән йәшәүҙәрен иҫкә алғанда, был фекер ысынбарлыҡҡа тап килеүе лә бик ихтимал. Нисек кенә булмаһын, шәжәрәне Хисмәтулла Ишикәй улынан башлайым. Сөнки уның Сисәнбай, Миһран, Ғирфан исемле улдары минең атайымдың ҡартатаһы Ғатаулла менән бер тыуған булыуҙары бәхәсһеҙ.